
patērētāja
SIA “EVENTPRO”
Reģ. Nr. 40203594541
Paziņošanai E-adresē


Lēmums
par strīdu
Rīgā

2026. gada 6. augustā						Nr. 2026/267‑psrk

Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja Liene Neimane,
Komisijas loceklis Andrejs Vanags – patērētāju interešu pārstāvis,
Komisijas locekle Anna Saltikova – komersantu interešu pārstāve,
izskatīja rakstveida procesā strīdu starp patērētāju un SIA “EVENTPRO”, reģistrācijas Nr. 40203594541 (turpmāk – sabiedrība), saistībā ar samaksātās naudas neatmaksāšanu par nenotikušu pasākumu. 
No lietas materiāliem izriet, ka patērētājs Biļešu Paradīzē iegādājās četras biļetes uz sabiedrības organizēto pasākumu “Ziemassvētki TAVĀ PILSĒTĀ – ar muzikālu izrādi un eglīti bērniem!”, kuram bija jānotiek 2025. gada 29. decembrī Ķīpsalas hallē. Par biļetēm patērētājs samaksāja kopā 120,00 EUR. Pirms pasākuma informācija par pasākumu tika izņemta no Biļešu Paradīzes tīmekļvietnes, savukārt pats pasākums nenotika. Patērētājs 2025. gada 22. decembrī vērsās pie biļešu tirgotāja par naudas atmaksu, bet 2026. gada 15. februārī nosūtīja pieprasījumu arī sabiedrībai, lūdzot atmaksāt 120,00 EUR par nenotikušo pasākumu. Atbildi no sabiedrības patērētājs nesaņēma. Patērētāja prasība Komisijai ir atmaksāt 120,00 EUR par nenotikušo pasākumu. 
Sabiedrība paskaidrojumus lietā nav sniegusi. Patērētāju tiesību aizsardzības centrs un vēlāk arī Komisija aicināja sabiedrību sniegt viedokli par patērētāja izvirzīto prasību, tomēr atbilde netika saņemta.
Komisija, izvērtējot lietas materiālus, secina, ka patērētājs ir iesniedzis pierādījumus, kas apliecina četru biļešu iegādi uz pasākumu “Ziemassvētki TAVĀ PILSĒTĀ – ar muzikālu izrādi un eglīti bērniem!” par kopējo summu 120,00 EUR. No lietā esošajiem dokumentiem izriet, ka minētais pasākums nav noticis. Tāpat lietas materiāli nesatur pierādījumus par patērētāja samaksātās naudas atmaksu. Sabiedrība nav izmantojusi tai piešķirtās procesuālās tiesības sniegt paskaidrojumus vai iesniegt pierādījumus, kas atspēkotu patērētāja norādītos apstākļus. Līdz ar to Komisija atzīst par pierādītu, ka patērētājs nav saņēmis līgumā paredzēto pakalpojumu un nav saņēmusi par to samaksāto naudas summu 120,00 EUR.
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 30. panta ceturto daļu, ja pakalpojuma sniedzējs nesniedz pakalpojumu līgumā noteiktajā termiņā, patērētājs ir tiesīgs pieprasīt pakalpojuma sniegšanu papildu termiņā, kas atbilst apstākļiem. Savukārt, ja pakalpojuma sniedzējs pakalpojumu šajā termiņā nesniedz, patērētājs ir tiesīgs atkāpties no līguma. Saskaņā ar PTAL 30. panta septīto daļu, ja patērētājs atkāpjas no līguma, pakalpojuma sniedzējam bez nepamatotas kavēšanās, bet ne vēlāk kā 14 dienu laikā ir pienākums atmaksāt visas saskaņā ar līgumu samaksātās naudas summas.
No lietas materiāliem izriet, ka patērētājs ir iegādājies biļetes uz sabiedrības organizētu pasākumu par kopējo summu 120,00 EUR, savukārt pasākums nav noticis. Tā kā sabiedrība nav sniegusi pierādījumus par pakalpojuma sniegšanu vai samaksātās naudas atmaksu, Komisija secina, ka patērētājam ir tiesības saņemt atpakaļ par pakalpojumu samaksāto naudas summu. Līdz ar to patērētāja prasība par 120,00 EUR atmaksu ir pamatota un apmierināma.

Pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu un 26.12 panta pirmo un otro daļu,

nolemj:

apmierināt patērētājas prasību.
Uzdot SIA “EVENTPRO”, reģistrācijas Nr. 40203594541, atmaksāt patērētājai 120,00 EUR par nenotikušu pasākumu.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

Šis dokuments ir parakstīts ar drošu elektronisko parakstu un satur laika zīmogu.

